A Tanács 338/77/EGK rendelete
(1977. február 14.)
a virághagymák, sarjhagymák és gumók minőségi előírásainak rögzítéséről szóló 315/68/EGK rendelet módosításáról
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre,
tekintettel az élő fák és egyéb növények, gumók, gyökerek és hasonlók részek, vágott virágok és lombdíszek piaca közös szervezésének létrehozásáról szóló, 234/68/EGK tanácsi rendeletre [1] és különösen annak 3. cikkére,
tekintettel a Bizottság javaslatára,
mivel a legutóbb a 2971/76/EGK rendelettel [2] módosított, a virághagymák, sarjhagymák és gumók minőségi előírásainak rögzítéséről szóló, 1968. március 12-i 315/68/EGK tanácsi rendelet [3] 2. cikke (1) bekezdésének első francia bekezdése előírja, hogy az 1. cikkben felsorolt, a minőségi előírásoknak meg nem felelő termékek a Közösségen belül sem a kereskedők, sem közvetlenül a termelők által nem mutathatók be és nem kínálhatók fel értékesítésre, illetve azok nem értékesíthetők, és nem szállíthatók le a fogyasztók személyes szükségleteinek kielégítésére;
mivel a fogyasztóknak szánt termékek csomagolására a termelési, illetve a nagykereskedelmi szakaszban is sor kerülhet;
mivel az egyszerűbb és hatékonyabb ellenőrzés biztosítása érdekében a csomagolt termékekre minőségi előírásoknak kell vonatkozniuk;
mivel a 315/68/EGK tanácsi rendelet melléklete szintén állapít meg a nagyság szerinti osztályozásra vonatkozó rendelkezéseket; mivel ezek a rendelkezések nem vonatkoznak a következő nemzetségekhez tartozó termékekre: Allium, Anemone, a coronaria fajt kivéve, Chionodoxa, Endymion, Fritillaria, Puschkinia, Tigridia, Triteleia, valamint a Scilla sibirica faj, annak kultivárjai és hibridjei, az atrocaerulea (Spring beauty) kultivárt kivéve; mivel a minőségi előírások célkitűzéseinek további megvalósítása érdekében a nagyság szerinti osztályozásra vonatkozó rendelkezéseket ezekre a termékekre is meg kell állapítani,
ELFOGADTA EZT A RENDELETET:
1. cikk
A 315/68/EGK rendelet 2. cikkének (1) bekezdése helyébe a következő szöveg lép:
"1. Ha az 1. cikkben említett termék nem felel meg a minőségi előírásoknak,
- a Közösségen belül:
a) semmilyen értékesítési szakasz során nem tartható vagy szállítható a fogyasztóknak szánt csomagolási egységekben;
b) azt a kereskedők vagy közvetlenül a termelők nem mutathatják be, és nem kínálhatják fel értékesítésre, nem értékesíthetik, és nem szállíthatják le a fogyasztók részére,
- harmadik országokba nem exportálható."
2. cikk
1977. július 1-jétől a 315/68/EGK rendelet mellékletének III. fejezetében szereplő táblázat betűrendben az e rendelet mellékletében felsorolt termékekkel és az azokhoz kapcsolódó rendelkezésekkel egészül ki.
3. cikk
Ez a rendelet 1977. március 15-én lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1977. február 14-én.